รัฐบาลไทย-ข่าวทำเนียบรัฐบาล-โค้งสุดท้าย! รมว.สุชาติ ย้ำนายจ้างที่จ้างแรงงานต่างด้าวตามมติ ครม. 5 ก.ค. 65 ดำเนินการตามขั้นตอน ภายในวันที่ 15 ต.ค. นี้
วันศุกร์ที่ 14 ตุลาคม 2565
โค้งสุดท้าย! รมว.สุชาติ ย้ํานายจ้างที่จ้างแรงงานต่างด้าวตามมติ ครม. 5 ก.ค. 65 ดําเนินการตามขั้นตอน ภายในวันที่ 15 ต.ค. นี้
กรมการจัดหางาน เร่งรัดนายจ้างชําระเงิน + ขออนุญาตทํางานแทนคนต่างด้าว ภายในกําหนด 15 ต.ค. 65 พร้อมแจงแนวทางการดําเนินการตามมติครม. ระยะที่ 3
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ตามมติครม.เมื่อวันที่ 5 ก.ค. 65 กําหนดให้นายจ้างที่ใช้แรงงาน 4 สัญชาติ (กัมพูชา ลาว เมียนมา และเวียดนาม) ที่ยังมีสถานะ “ไม่ถูกต้อง” แต่ประสงค์จะทํางานอย่างถูกต้อง ดําเนินการตามขั้นตอนที่กําหนด ซึ่งแบ่งเป็น 3 ช่วงระยะ คือ ช่วงที่ 1 วันที่ 1 - 15 สิงหาคม 2565 ยื่นบัญชีรายชื่อแจ้งความต้องการจ้างแรงงานต่างด้าว (Name list) ต่อกรมการจัดหางาน ช่วงที่ 2 วันที่ 16 สิงหาคม - 15 ตุลาคม 2565 ชําระค่าธรรมเนียมผ่านธนาคารกรุงไทย และยื่นคําขออนุญาตทํางานแทนคนต่างด้าว พร้อมแนบเอกสารที่เกี่ยวข้อง โดยนายทะเบียนจะออกใบรับคําขออนุญาตทํางาน เพื่อให้แรงงานข้ามชาติใช้ใบรับคําขออนุญาตทํางานและใบเสร็จรับเงินเป็นหลักฐานคู่กัน แสดงว่าได้รับการผ่อนผันให้ทํางานได้ จนกว่าจะได้รับใบอนุญาตทํางานตามกฎหมายว่าด้วยการบริหารจัดการการทํางานของคนต่างด้าว
ช่วงที่ 3 วันที่ 16 สิงหาคม 2565 - 13 กุมภาพันธ์ 2566 จัดเก็บข้อมูลอัตลักษณ์บุคคล ตรวจสุขภาพ 6 โรค ยื่นเอกสาร/พิจารณาอนุมัติในระบบ จัดทําหรือปรับปรุงทะเบียนประวัติ โดยขณะนี้ใกล้สิ้นสุดระยะเวลาการดําเนินการระยะที่ 2 ดังนั้นเพื่อให้แรงงานข้ามชาติซึ่งอยู่ในความดูแลของนายจ้าง สามารถอยู่และทํางานต่อไปได้โดยถูกกฎหมาย นายจ้าง/สถานประกอบการจําเป็นต้องดําเนินการตามขั้นตอนที่กําหนดให้แล้วเสร็จ เพื่อสามารถดําเนินการในขั้นตอนถัดไป
“การเปิดโอกาสให้แรงงาน 4 สัญชาติ ที่ยังมีสถานะ “ไม่ถูกต้อง” ที่ทํางานอยู่กับนายจ้างในประเทศไทย ก่อนมีมติครม.วันที่ 5 ก.ค. 65 ได้ขึ้นทะเบียนอย่างถูกต้อง จะช่วยลดปัญหาขาดแคลนแรงงานของนายจ้าง/สถานประกอบการ ผลักดันแรงงานต่างด้าวที่เคยอยู่ใต้ดินเข้าสู่ระบบ รัฐเกิดรายได้และสามารถบริหารจัดการการทํางานของคนต่างด้าวได้อย่างมีประสิทธิภาพยิ่งขึ้น ตามนโยบาย พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ที่ให้ความสําคัญกับการใช้แรงงานถูกกฎหมาย ผมจึงขอกําชับนายจ้าง/สถานประกอบการ เร่งดําเนินการชําระเงิน และยื่นคําขออนุญาตทํางานแทนคนต่างด้าว ให้แล้วเสร็จ ภายใน 15 ตุลาคมนี้ เพื่อสามารถดําเนินการในขั้นตอนถัดไประหว่างวันที่ 16 ส.ค. – 13 ก.พ. 66”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า หลังจากนายจ้าง/สถานประกอบการชําระค่าธรรมเนียมผ่านธนาคารกรุงไทย โดยมีค่ายื่นคําขอฉบับละ 100 บาท และค่าธรรมเนียมใบอนุญาตทํางานฉบับละ 900 บาทแล้ว จะต้องยื่นคําขออนุญาตทํางานแทนคนต่างด้าว ตามแบบ บต.50 พร้อมแนบเอกสารประกอบการยื่นคําขออนุญาตทํางานตามแบบ อ.4 โดยนายทะเบียนจะออกใบรับคําขออนุญาตทํางาน เพื่อให้แรงงานข้ามชาติใช้ใบรับคําขออนุญาตทํางานและใบเสร็จรับเงินเป็นหลักฐานคู่กัน แสดงว่าได้รับการผ่อนผันให้ทํางานได้ จนกว่าจะได้รับใบอนุญาตทํางานตามกฎหมายว่าด้วยการบริหารจัดการการทํางานของคนต่างด้าว
หลังจากได้รับใบรับคําขออนุญาตทํางานฯและใบเสร็จรับเงินค่าธรรมเนียม ให้ดําเนินการขึ้นทะเบียนเป็นผู้ประกันตนกับสํานักงานประกันสังคม โดยใช้หลักฐานดังกล่าวแสดงต่อเจ้าหน้าที่
กรณีทํางานกับนายจ้างในกิจการที่ต้องขึ้นทะเบียนประกันสังคม ในระหว่างที่ยังไม่เกิดสิทธิประกันสังคมต้องซื้อประกันสุขภาพกับกระทรวงสาธารณสุข หรือซื้อประกันสุขภาพกับบริษัทประกันภัยเอกชน ซึ่งต้องได้รับสิทธิประโยชน์ไม่น้อยกว่าที่ได้รับจากการทําประกันสุขภาพกับกระทรวงสาธารณสุข
กรณีคนต่างด้าวทํางานกับนายจ้างในกิจการซึ่งได้รับการยกเว้นไม่ต้องขึ้นทะเบียนประกันสังคม จะต้องซื้อประกันสุขภาพกับกระทรวงสาธารณสุข
จากนั้นนําหลักฐานการทําประกันสุขภาพของคนต่างด้าวมายื่นต่อนายทะเบียน เพื่อรับการพิจารณาอนุญาตให้ทํางาน นําคนต่างด้าวไปดําเนินการจัดเก็บข้อมูลอัตลักษณ์บุคคล ตรวจสุขภาพ 6 โรค ยื่นเอกสาร/พิจารณาอนุมัติในระบบ จัดทําหรือปรับปรุงทะเบียนประวัติ ระหว่างวันที่ 16 สิงหาคม 2565 - 13 กุมภาพันธ์ 2566
“มติครม. 5 ก.ค. 65 เปิดโอกาสให้แรงงาน 4 สัญชาติ ที่มีสถานะไม่ถูกต้อง อยู่และทํางานได้ถึง 13 ก.พ. 68 โดยแรงงานข้ามชาติกลุ่มดังกล่าวจะต้องได้รับอนุญาตทํางานถึงวันที่ 13 กุมภาพันธ์ 66 ก่อน และหากประสงค์ทํางานต่อไป ต้องยื่นคําขอต่ออายุใบอนุญาตทํางานก่อนที่ใบอนุญาตทํางานจะสิ้นอายุ และยื่นขอตรวจลงตรา VISA ภายใน 13 กุมภาพันธ์ 66 เพื่อนายทะเบียนจะอนุญาตให้ทํางานคราวละ 1 ปี รวม 2 ครั้ง ครั้งแรกไม่เกิน 13 ก.พ. 67 ครั้งที่ 2 ไม่เกิน 13 ก.พ. 68”อธิบดีกรมการจัดหางานกล่าว
ทั้งนี้นายจ้าง/สถานประกอบการ และแรงงานต่างด้าว ที่ต้องการสอบถามข้อมูลเพิ่มเติมสามารถติดต่อได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694